|  |
| --- |
|  |
| Aflastningsstue |

**Personalet byder dig velkommen til opholdet her på vores aflastningsstuer.**

Vi håber, du vil befinde dig godt, og vi vil gøre vores bedste for, at du kan få så rar, hyggelig og indholdsrig dagligdag som muligt.

Vi ser frem til din egen og dine pårørendes medvirken hertil.

Du skal under dit ophold her bo i lejlighed nr. \_\_\_\_\_\_\_\_

Adressen er: Kornvej 40, 4780 Stege, telefon 55 36 46 16

# Hverdagen

* Vi tilbyder en hverdag, hvor der lægges vægt på et hjemligt miljø, fællesskab og den enkeltes individuelle behov og ønsker.
* I samværet med dig tager vi udgangspunkt i din livshistorie.
* Vi møder dig, dér hvor du er – lægger vægt på at forstå dig og sætter dig i stand til at få størst muligt udbytte af dine ressourcer og forblive et selvstændigt menneske så længe som muligt.
* Vi lægger vægt på godt samarbejde med pårørende. Vi forventer, at de pårørende deltager aktivt i jeres hverdagsliv og arrangementer.
* Beboere, pårørende og personale forventes at tage aktivt del i planlægningen af det daglige liv med hverdagens aktiviteter, samt at skabe traditioner for et godt fælles miljø.

# Opholdet i aflastningsstue

På alle aflastningsstuer bor du alene. Aflastningsstuerne er alle møbleret med el-seng, sengebord, bord, lænestol og to spisestuestole samt TV.

# Pårørende

Det forventes at én af de pårørende er plejepersonalets kontakt til familien.

Pårørende er altid velkomne og mulighed at deltage i det daglige liv eksempelvis gå ture, deltage i aktiviteter mv. Pårørende, der ønsker det, kan spise med mod betaling. Maden skal helst bestilles dagen før. Der kan købes kaffe og te. Der er mulighed for at bestille lagkage, kringle eller andet mod betaling.

Generelt er der ikke besøgstid, men vi henstiller dog til ingen besøgende efter kl. 22.00 af hensyn til husets øvrige beboere.

# Medicin

Medicin ordineres og bestilles (også håndkøbsmedicin) via lægen. Det er uddannet personale, der hjælper med at dosere medicin, hvis der er behov for det. Vi vil i disse tilfælde tillade os at købe doseringsæsker, som du dog selv skal betale, eller bestille medicinen i færdigpakkede dispenseringsposer fra apoteket.

Udgiften til medicin afregner du selv med Stege Apotek. Regningen kan efter aftale sendes direkte til din bank eller til dine pårørende. Stege Apotek udbringer medicinen mod vederlag. Udgift til akut medicinlevering afholdes af dig.

Hvis dine pårørende ønsker at styre din medicin, kan vi ikke påtage os at hjælpe dig med medicinen.

# Betaling for opholdet på aflastningsstue

Du skal betale for dit ophold på en af vores aflastningsstuer

Det koster 128,26 kr. pr. døgn i 2015.

Det dækker mad, vask af dit eget tøj, leje og vask af sengelinned, håndklæder, rengøringsprodukter, affaldsposer samt toiletpapir.

# Hjælpemidler og personlige hjælpemidler

Hvis du er bevilliget kørestol eller rollator/gangstativ, bedes du medbringe dem til brug under opholdet her. Alle personlige hjælpemidler (bleer, katetre, urinposer og stomivarer) bedes ligeledes medbragt hjemmefra. Personalet vil være behjælpelige med at få bestilt nyt under opholdet.

# Forsikring

Det er borgerens egen forsikring, der er gældende under opholdet. Bortkomne effekter eller skader ved hændeligt uheld, kan ikke forventes erstattet. Vask af uldtøj eller andet sart vasketøj foretages ikke. Forsvundne effekter anmeldes til eget forsikringsselskab og til politiet.

# Fodpleje

Ofte vil det være nødvendigt at henvise dig til en fodterapeut. Der kommer en fodterapeut fast på Centeret. Det er dog, frivilligt hvilken terapeut, du vil benytte. Behandlingen afregnes med terapeuten efter endt behandling. Personalet vil være behjælpeligt med at ringe til den terapeut, du må ønske. Der kan søges kommunalt tilskud

# Læge

Du er frit stillet i valg af læge. Du vil sædvanligvis beholde den læge, du allerede har, hvis lægen er fra Vordingborg Kommune.

# Rygning og åben ild

Der må kun anvendes fyrfadslys i dertil indrettet stager, og kun under opsyn. Ang. rygning henvises til rygeloven om rygning på offentlige steder. Der må ikke ryges på fællesarealer, og personalet må ikke arbejde i røgfyldte lokaler ifølge Vordingborg Kommunes rygepolitik.

Du må ryge i din egen bolig eller udenfor.

# Frisør

Frisøren kommer på Centeret. Datoerne står på opslagstavlen ved caféen.

Skriv dit navn på sedlen, eller bed personalet om det, såfremt du ønsker behandling. Du kan naturligvis frit vælge frisør. Du afregner med frisøren efter endt behandling.

# Daglige fornødenheder

På centret er det muligt købes de mest almindelige daglige fornødenheder, som f.eks. toiletartikler. Det er muligt at købe slik/chokolade, men ikke cigaretter og spiritus.

Du skal selv medbringe engangsvaskeklude – kan købes på centeret

# Du bedes medbringe

* Behageligt tøj og sko, der er gode at gå i. Tøjet må meget gerne være mærket med navn. Skoene skal sidde godt fast på fødderne, så du kan bruge dem, når du skal træne.
* Medicin og doseringsæsker/dosispakninger
* Diverse personlige toiletartikler – shampoo, badesæbe, hudlotion. Hvis muligt parfumefrit og svanemærket. Tandbørste og tandpasta. Barbermaskine. Neglesaks og – fil, termometer (gerne digitalt), vatpinde mv.
* Dyne og hovedpude – gerne mærket med navn.

# Arrangementer

Når du er på en af vores aflastningsstuer er du meget velkommen til at deltage i de forskellige arrangementer, der er på centeret. Det er for det meste gratis, men en tur i ”Fredes Bus” og bankospil koster lidt.

# Retningslinjer for personalet

Der gælder faste retningslinjer for personalet.

* Personalet har tavshedspligt. Den enkelte medarbejder må derfor ikke videregive oplysninger til andre end sine kolleger.
* Personalet må ikke give eller tage imod lån og gaver.
* Personalet arbejder ud fra Vordingborg Kommunes gældende kvalitetsstandarder.
* Personalet arbejder ud fra Vordingborg Kommunes værdisæt.

**Vi håber, du vil få et godt ophold på Ulvsund Centeret**

**Kontakt**

Distriktsleder Susanne Winther

Telefon 55 36 46 16

Træffes bedst telefonisk mellem kl. 7-8 på hverdage.

Du kan også lægge en besked hos administrativt personale, så vil du blive ringet op.

Du er også altid velkommen til at sende en mail på [suswin@vordingborg.dk](mailto:suswin@vordingborg.dk)

Assisterende distriktsleder Tine Kølle

Telefon 55 36 46 16

[tinkolle@vordingborg.dk](mailto:tinkolle@vordingborg.dk)

**Afdeling for Pleje og Omsorg**

Distrikt Ulvsund

Postboks 200 Telefon 55 36 46 16

Kornvej 40

4780 Stege